จองขายหวยได้วันนี้
ลงทะเบียนซื้อสลากวันแรก คาดคนแห่สมัครไม่น้อยกว่า 2 หมื่นรายทั่วประเทศ
15 ก.ย. 2558

ลงทะเบียนซื้อสลากวันแรก คาดคนแห่สมัครไม่น้อยกว่า 2 หมื่นรายทั่วประเทศ
ในวันที่ 15 ก.ย.นี้ จะเป็นวันแรกที่สำนักงานสลากกินแบ่งรัฐบาลและธนาคารกรุงไทย จะเปิดให้ประชาชนที่สนใจลงทะเบียนสั่งซื้อ-สั่งจองล่วงหน้าสลากกินแบ่งรัฐบาลได้โดยตรงโดยไม่ผ่านพ่อค้าคนกลาง สำหรับเงื่อนไขการจองซื้อสลากผู้จองซื้อต้องซื้อขั้นต่ำ 5 เล่ม แต่ไม่เกิน 50 เล่ม
สำนักงานสลากฯ กำหนดให้วันแรกประชาชนลงทะเบียนได้ 2 ช่องทาง คือ ช่องทางที่ 1 ประชาชนเพียงนำสมุดบัญชีธนาคารพร้อมบัตรประชาชน ไปลงทะเบียน ณ ที่ทำการธนาคารกรุงไทย ทุกสาขาในวันเวลาทำการ ตั้งแต่วันที่ 15 ก.ย. 2558 เป็นต้นไป ในเวลาทำการของธนาคารและช่องทางที่ 2 ประชาชนสามารถลงทะเบียนผ่านเว็บไซต์ของสำนักงานสลากฯ www.glo.or.th ตั้งแต่วันที่ 15 ก.ย. 2558 เป็นต้นไป ตลอด 24 ชั่วโมง
อย่างไรก็ตาม การเปิดรับลงทะเบียนในโครงการสั่งซื้อ-สั่งจองล่วงหน้าของสลากวันแรก เชื่อว่าจะได้รับความสนใจจากประชาชนเป็นจำนวนมาก เนื่องจากที่ผ่านมาพบว่าประชาชนที่ต้องการรับสลากไปจำหน่ายได้ทยอยไปเปิดบัญชีธนาคารกรุงไทยในทุกสาขาทั่วประเทศเพิ่มขึ้น ซึ่งสำนักงานสลากฯ และธนาคารกรุงไทยเตรียมพร้อมทั้งระบบและเจ้าหน้าที่ เพื่อรองรับความต้องการของประชาชนไว้เรียบร้อยแล้ว
นายทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย กล่าวว่า ธนาคารได้ทดสอบระบบเพื่อเตรียมความพร้อมการสั่งซื้อสลาก ซึ่งระบบข้อมูลของธนาคารจะเชื่อมต่อกับสำนักงานสลากฯ เชื่อว่าไม่มีปัญหาเรื่องระบบล่มอย่างแน่นอน เนื่องจากปริมาณธุรกรรมทางการเงินของธนาคารมีหลายล้านธุรกรรม จึงมั่นใจว่าไม่มีปัญหานี้เกิดขึ้น  คาดว่าจะมีประชาชนทั่วไปมาลงทะเบียนประมาณ 2-2.5 หมื่นคนทั่ว ประเทศในล็อตแรก
"อยากเตือนว่าควรจะพิจารณาให้ดีว่าอัตราการจองซื้อที่เหมาะสมเท่าไร เพราะหากซื้อไปแล้วขายไม่หมดอาจเสี่ยงขาดทุนได้" นายทรงพล กล่าว
ทั้งนี้ การลงทะเบียนวันแรก พ.ท.หนุน ศันสนาคม กรรมการสลาก จะเข้าร่วมสังเกตการณ์ ที่ธนาคารกรุงไทย สาขาสำนักงานสลากฯ